Deutsches Schuhmuseum Hauenstein

Es Deitsche Schuhumuseum Häschde  (Museum fa Schuhproduktion un Induschdriegeschicht Häschde) is e Museum iwwer die Entwicklung vun de Schuhinduschdrie in de siedweschdlich Palz in Häschde. Uff vier Schdeck werd in ennre ehemolisch Schuhfabrik näwe technische Aschbekte vun de Herschdellung vun Schuh aa die Sozial- un Alldachsgeschicht dargeschdellt. Es werre Aschbekte aus de Arweitswelt un aus em private Bereich gezeicht, so dass ma sich besser vorschdelle konn, wie sich die Induschdrialisierung uff es Läwe vun de Leit ausgewirkt hat, was de besonnere Reiz vun däm Museum ausmacht.

 Allgmaines 
Die Schau zeicht die Åfäng vun de Schuhinduschdrie in Bärmesens, wo die Soldate, die zuvor em Londgraf gedient hatte, no soim Dod im Johr 1790 e neier Broterwerb gebraucht honn. Bis in die Mitte vum 19. Johrhunnert war dodraus de wichdischste Schdondort vun de deitsch Schuhinduschdrie wor. Des hat aa Auswirkunge uf Häschde gehat, wo die Leit bis dohi hauptsächlich als Klääbaure un Waldarweider geschafft honn. Om Åfong hat mer nur Däle fa die Bärmesenser Fabrigge geliwwert, awwer 1886 honn die Gebrieder Seibel donn e erschder eichner Schuhherschdellungsbetrieb in Häschde uffgebaut. 1914 hat's donn schun 14 Fabrigge mit mä als 1000 Beschäftischde gäb. Obwohl die Zeite von fronzesischer Besatzung, Wirtschaftskris un Kriegswirtschaft nät leicht ware, is die Zahl der Fabrigge bis 1960 uf 35 ågewachs. Do ware nadierlich a recht klänne mit nur gonz wänisch Feschdågeschdellde debei.

Ab däm Zeitpunkt sin mit de Automatisierung un zwonzisch Johr schbeder mit de Globalisierung bei immer weider schdeichende Lehn Umschdänd ingeträt, unner dänne e konkurenzfähischie Produktion erschd in de klänne Klitsche un dann aa in de große Fabrigge nimmi mechlich war. Ma redd aa vun de Strukturkris in de deisch Schuhinduschdrie, die dezu gefiehrt hat, dass schbedeschdens in de 1980er Johre fascht alle deitsche Schuhfabrigge zugemacht honn, un die, wo's heit noch gäbt, e Großdäl vun de Arweit in Billichlohnländer mache losse.

So war des aa in Häschde, un jetzt is es Deitsche Schuhmuseum in so ännrer Fabrik, die 1928 gebaut un inzwische denkmalgeschitzt is.

 Rundgong 
Dorchs Museum fiehrt e Rundgong. Im Erdgeschoss sin die Åfäng vun de Schuhmonufaktur ab 1740 un die Hochinduschtrialisierung vun 1860 bis 1918 gezeicht. Ma sieht e Dompmaschin un e Wòhnung vun Schufabrik-Ågeschdellte. Im owwerschde Schdock is die iwwer 3000 Paar groß Sommlung vun hischdorische Schuh, die de Ernscht Tillmonn aus Vierse zusommegetraa hat. Im zwätte Owwergeschoß sieht ma e noch voll funktionsfähischi klänni Schuhfabrik, wie se zwische de Weltkrieche ausgesieh honn konn. Sie werd jede Daa in Betrieb genumm, damit ma sich des noch besser vorschdelle konn.

Ä Schdock diefer zeicht es Museum die Zeit ab 1945 und domit aa die Auswirkunge vum Zwätte Weltkriech uff die Schuhinduschdrie und die Art vun de Schuh. Dort is aa e typischie Wòhnung aus de sechzischer Johre uffgebaut, mit Meewel, Kläder un so weider, und es gäbt e komplett ingerichtner Schuhsalon, wo ma sieht, wie mit äm "Schucoskop" de Sitz vun de Schuh mit Röntscheschtrahle iwwerprieft wor is. E Tonte-Emma-Lade is do, un diverse Schdigge ausem tägliche Läwe, wo die Johrzehnde iwwerschdonn honn, wie Modorräder. Außerdäm is do es greschde Schuhpaar vun de Welt zu siehe, nämlich Greß 248. Un om Schluß sieht ma noch Schuh vun Prominente wie Angela Merkel un Joschka Fischer.

 Auszeichnung 
Es Deitsche Schuhmuseum Häschde is beim Europäische Museumswettbewerb ausgezeichnet wor, weil es aus de Sicht vum Beurteilungsgremium die Präsentation vun Schuhkultur un Sozialgeschicht gut unner ä Hut bringt.

 Waidare Bsunnahaid 
Saidm Dunnaschdoch, em 28. 02. 13 um 11 Ua, hod es daidsche Schuhmuseum ä naiï Daualaihgab: nain Schdunne voa em daidsche Pabschd Benedigs soim Riggdridd hodde Schuhmacha Bertl Krecas em Museum än aus ääm äänsche Schdigg Leera heagschdelldes Schuhpaa gäwwe, wie daß es de Pabschd des draache duud. Dodemid is es Häschdema es newwam Pabschdmuseum im Wadikan äänzisch Museum weldwaid, des wo Pabschdschuhe hod, nochdezu daidsche Hondääawed. 

De Bertl, än Uabaya, der wo in de innanazionale Schuhweld än wärdlisch guude Ruf hod, hod däm bayrische Pabschd in änärre Briwadaudienz zwää Paa vun dänne Schlabbe gschengd. die ned so gonz ääfach Õõfäddischung hodda vunärem aale Määschda gläand. Es Leera schdammd vun Rindviescha, die wo im Pabschd soim Gebuadsoad ghalde worrn sin.

 Weblinks 

 Internetauftritt vum Museum

Der Adiggel basiert uf are freie un erweiderde Iwwersedzung vum Adiggel „Deutsches Schuhmuseum Hauenstein“ (Schdånd Juni 2012) aus da Deitsche Wigipedia.E Lischt mit de dordische Audore is do zu finne.<noinclude>

Kategorie:Museum‏‎